b"\n_START_ARTICLE_\nSmog\n_START_PARAGRAPH_\nSmog er en luftforureningsform, som dannes under inversion, fordi luftforureningen forhindres i at spredes og fortyndes. Ordet er et portmanteau af de engelske ord smoke (r\xc3\xb8g) og fog (t\xc3\xa5ge)._NEWLINE_Ordet smog blev f\xc3\xb8rste gang brugt af dr. Henry Antoine Des V\xc5\x93ux i forbindelse med en helsekongres i 1905. Klassisk smog er resultatet af store m\xc3\xa6ngder kul, der forbr\xc3\xa6ndes i et omr\xc3\xa5de, og skyldes en blanding af r\xc3\xb8g og svovldioxid. Da kun store m\xc3\xa6ngder kulforbr\xc3\xa6nding skaber smog, ses f\xc3\xa6nomenet oftest i storbyer. Smog er is\xc3\xa6r et stort problem i Kina.\n_START_SECTION_\nFotokemisk smog\n_START_PARAGRAPH_\nI 1950'erne blev en ny type smog, kendt som fotokemisk smog eller fotosmog, beskrevet. Denne type smog opst\xc3\xa5r n\xc3\xa5r sollys rammer bestemte partikler i luften og danner nogle andre kemikalier, der kan v\xc3\xa6re meget farlige. Fotokemisk smog kan blandt andet v\xc3\xa6re \xc3\xa5rsag til astmatiske lidelser, og udg\xc3\xb8r derfor en stigende sundhedsm\xc3\xa6ssig byrde.\n_START_SECTION_\nGreat smog of London\n_START_PARAGRAPH_\nDen lagde sig fredag 5. december 1952 og blev liggende til tirsdag 9. december. 12.000 mennesker d\xc3\xb8de af den giftige t\xc3\xa5ge, der lugtede stramt af r\xc3\xa5dne \xc3\xa6g: 4.000 omkom i l\xc3\xb8bet af de v\xc3\xa6rste dage, og yderligere 8.000 i de tre f\xc3\xb8lgende m\xc3\xa5neder. Dertil blev omkring 150.000 syge eller skadet, og tusindvis af dyr omkom.  Man kunne knapt se sine egne f\xc3\xb8dder i det giftige m\xc3\xb8rke.  Trafikken var derfor lammet i fem dage, bortset fra undergrundsbanen.  H\xc3\xa6ndelsen fik britiske myndigheder til at reagere, og i 1956 vedtog parlamentet The Clean Air Act.\n_START_SECTION_\nGreat smog of Delhi\n_START_PARAGRAPH_\nI november 2017 var luftforureningen i New Delhi 75 gange h\xc3\xb8jere end det, WHO regner som trygt. Et d\xc3\xb8gn i Delhi skal have tilsvaret et d\xc3\xb8gn med 50 inhalerede cigaretter.  B\xc3\xb8nderne i Punjab og Haryana havde ant\xc3\xa6ndt markerne (svedjebrug), og soden bl\xc3\xa6ste mod slettelandet og New Delhi, hvor den blandede sig med bilernes udst\xc3\xb8dningsgas, fabrikr\xc3\xb8g og r\xc3\xb8g fra affald, folk br\xc3\xa6ndte som opvarmning. Kulden lagde et l\xc3\xa5g over byens luft. Skolerne lukkede; 24 biler st\xc3\xb8dte sammen i k\xc3\xa6de p\xc3\xa5 motorvejen pga. smogen, og United Airlines havde indstillet alle afgange. I 2015 d\xc3\xb8de 2,1 millioner indere som f\xc3\xb8lge af luftforurening."